Johan Gottfried Grund
Johan Gottfried Grund, 1733-1796, tysk-dansk billedhugger, født i Meissen. Johan Gottfried Grund kom 1757 til Danmark, hvor han udførte en lang række arbejder til de kongelige slotte, bl.a. Fredensborg Slot.
Bemærkelsesværdig er Grunds udsmykning af Nordmandsdalen i Fredensborg Slotshave med 69 legemsstore sandstensfigurer af norske og færøske folketyper, udført 1764-84 på grundlag af små benfigurer af den norske billedskærer Jørgen Garnaas (1723-98).
Anlægget blev restaureret 1984-2002; figurerne blev nyhugget, og originalerne placeredes i Cisternerne under Søndermarken ved Frederiksberg Slot.